b'\n_START_ARTICLE_\nMatkustusluokka\n_START_PARAGRAPH_\nMatkustusluokka tarkoittaa kollektiivisten kulkuv\xc3\xa4lineiden matkustajien sijoittelua matkustusmukavuudeltaan eri osastoihin lippuhinnan perusteella. Matkustusluokkia on laivoissa, lentokoneissa ja junissa. Korkeampiluokkaiset paikat ovat kalliimpia kuin alempiluokkaiset, koska paikat ovat tilavampia ja varustelutasoltaan korkeampia._NEWLINE_Korkeampiin matkustusluokkiin saattaa kuulua kulkuv\xc3\xa4lineess\xc3\xa4 enemm\xc3\xa4n henkil\xc3\xb6kohtaista tilaa, parempi istuin, aterioita tai juomia ja oikeus ylim\xc3\xa4\xc3\xa4r\xc3\xa4iseen matkatavaraan. Toisaalta kalliimman lipun hintaan voi kuulua lis\xc3\xa4palveluita asemalla, kuten ensisijainen kulkuv\xc3\xa4lineeseen nousuoikeus tai lounge-palveluita. Usein korkeampien matkustusluokkien liput ovat muutos- ja peruutusehdoiltaan joustavampia kuin halvemmat lipputuotteet.\n_START_SECTION_\nVR:n matkustusluokat\n_START_PARAGRAPH_\nAikoinaan Suomen junissa oli matkustusluokat I, II ja III. My\xc3\xb6s rautatieasemilla oli eri luokkien matkustajille omat odotustilat. Esimerkiksi Vaasan rautatieasemalla oli 1800-luvun lopulla I-, II- ja III-luokan matkustajille erilliset odotustilat. Nyky\xc3\xa4\xc3\xa4n VR:n junissa on kaksi matkustusluokkaa, Eko ja Ekstra, ja rautatieasemilla kaikille yhteiset odotustilat._NEWLINE_Eko-luokka on VR:n junien yleisin matkustusluokka. Lipun hintaan sis\xc3\xa4ltyy m\xc3\xa4\xc3\xa4r\xc3\xa4tyll\xc3\xa4 junavuorolla istuinpaikka normaalilla paikalla, allergia-, perhe- tai ty\xc3\xb6skentelyhytiss\xc3\xa4 tai lemmikkiosastolla._NEWLINE_Ekstra-luokka on vaunuosasto Intercity-kaksikerrosvaunun yl\xc3\xa4kerrassa tai Pendolino-yksik\xc3\xb6n p\xc3\xa4\xc3\xa4tyvaunussa. Lipun hintaan sis\xc3\xa4ltyy kahvi, tee ja p\xc3\xa4iv\xc3\xa4n lehdet itsepalveluna. Pendolinoissa on lis\xc3\xa4ksi v\xc3\xa4ljempi istuinj\xc3\xa4rjestys ja paremmat istuimet, kun taas Intercity-junissa matkustamon sisustus on sama kuin Eko-luokassa. Ven\xc3\xa4j\xc3\xa4n-liikenteen Allegro-junan palvelut vastaavat muuten Pendolinon vastaavia, mutta niiden lis\xc3\xa4ksi lipun hintaan sis\xc3\xa4ltyy paikalle tarjoiltava v\xc3\xa4lipala.\n_START_SECTION_\nLaiva\n_START_PARAGRAPH_\nAikoinaan esimerkiksi RMS Titanicilla oli I-, II- ja III-matkustusluokat. Alempiluokkaiset hytit sijaitsevat perinteisesti laivan alimmilla kansilla ja korkealuokkaiset laivan ylemmill\xc3\xa4 kansilla. Matkustusmukavuus riippuu hytin koosta ja varustelutasosta. Silja Linen ja Viking Linen aluksilta l\xc3\xb6ytyy ikkunallisia A-hyttej\xc3\xa4, B-hyttej\xc3\xa4 sis\xc3\xa4puolelta, C-hyttej\xc3\xa4 sis\xc3\xa4ll\xc3\xa4 autokannen alapuolella sek\xc3\xa4 erikokoisia sviittej\xc3\xa4 ja deluxe-hyttej\xc3\xa4. Osalla laivoista voi matkustaa my\xc3\xb6s ilman hytti\xc3\xa4, jolloin puhutaan kansipaikasta. Laivoissa matkustaja saa liikkua vapaasti kansien v\xc3\xa4lill\xc3\xa4, ja laivan yl\xc3\xa4kannelle on kaikilla p\xc3\xa4\xc3\xa4sy.\n_START_SECTION_\nLentokone\n_START_PARAGRAPH_\nPitkill\xc3\xa4 reittilennoilla lentokoneissa on perinteisesti ykk\xc3\xb6s-, business- ja turistiluokat. Pienemmill\xc3\xa4 lennoilla matkustusluokat yleens\xc3\xa4 ovat vain business- ja turistiluokat. Korkealuokkaisemmat luokat sijaitsevat lentokoneen etuosassa. Lentoyhti\xc3\xb6t ovat alkaneet poistaa ykk\xc3\xb6sluokkia ja siirtym\xc3\xa4\xc3\xa4n k\xc3\xa4yt\xc3\xa4nt\xc3\xb6\xc3\xb6n, jossa business-luokka on ylellisin matkustusluokka. Lomakohteiden charter-lennoilla ja halpayhti\xc3\xb6iden lennoilla on harvemmin erillisi\xc3\xa4 matkustusluokkia.'